*****

ΚΑΝΟΝΙΣΜΟΣ (ΕΟΚ) αριθ. 1678/89 ΤΗΣ ΕΠΙΤΡΟΠΗΣ

της 14ης Ιουνίου 1989

για τροποποίηση του κανονισμού (ΕΟΚ) αριθ. 3155/85 περί καθιέρωσης του προκαθορισμού των νομισματικών εξισωτικών ποσών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 για τα νομισματικά εξισωτικά ποσά στο γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (2), και ιδίως το άρθρο 12,

Εκτιμώντας:

ότι το άρθρο 6 του κανονισμού (ΕΟΚ) αριθ. 3155/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3521/88 (4), προβλέπει σε ορισμένες περιπτώσεις τον προκαθορισμό των νομισματικών εξισωτικών ποσών που προκαθορίζονται· ότι, σε εφαρμογή της παραγράφου 2 του εν λόγω άρθρου, η προσαρμογή αυτή πραγματοποιείται συναρτήσει της γεωργικής ισοτιμίας που είναι γνωστή στον ενδιαφερόμενο κατά τη στιγμή της αιτήσεως προκαθορισμού και εφαρμόζεται κατά την εισαγωγή ή την εξαγωγή·

ότι στην περίπτωση που η γεωργική ισοτιμία που έχει αναγγελθεί τη στιγμή της αιτήσεως προκαθορισμού πραγματοποιείται μεταγενέστερα και πριν από την εισαγωγή ή την εξαγωγή θα πρέπει να πραγματοποιηθεί η εν λόγω προσαρμογή συναρτήσει της ισοτιμίας που είναι γνωστή στον εμπορευόμενο τη στιγμή της αιτήσεως προκαθορισμού· ότι είναι συνεπώς αναγκαίο να προσαρμοστεί το άρθρο 6 του κανονισμού (ΕΟΚ) αριθ. 3155/85·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των αρμοδίων επιτροπών διαχειρίσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι παράγραφοι 1, 2 και 3 του άρθρου 6 του κανονισμού (ΕΟΚ) αριθ. 3155/85 αντικαθίστανται από το ακόλουθο κείμενο:

«1α) Τα νομισματικά εξισωτικά ποσά που προκαθορίστηκαν προσαρμόζονται στην περίπτωση κατά την οποία αρχίζει να ισχύει μια νέα γεωργική ισοτιμία που έχει αποτελέσει αντικείμενο δημοσίας ανακοινώσεως πριν κατατεθεί η αίτηση προκαθορισμού.

Οι προσαρμογές πραγματοποιούνται συναρτήσει της γεωργικής ισοτιμίας:

- που εφαρμόζεται τη στιγμή της περατώσεως των τελωνειακών διατυπώσεων εισαγωγής ή εξαγωγής,

και

- που έχει αποτελέσει αντικείμενο δημόσιας ανακοινώσεως πριν από την κατάρτιση της αιτήσεως προκαθορισμού του νομισματικού εξισωτικού ποσού.

β) Στην περίπτωση κατά την οποία νέα γεωργική ισοτιμία:

- αναγγέλθηκε πριν από την αίτηση προκαθορισμού,

- δεν εφαρμόζεται την ημερομηνία περατώσεως των τελωνειακών διατυπώσεων εισαγωγής ή εξαγωγής,

ενώ η περάτωση των τελωνειακών διατυπώσεων έγινε σε ημερομηνία μεταγενέστερη από την ημερομηνία ενάρξεως ισχύος που αναγγέλθηκε γι' αυτή τη γεωργική ισοτιμία,

τα νομισματικά εξισωτικά ποσά που καθορίζονται, προσαρμόζονται συναρτήσει της γεωργικής ισοτιμίας που αναγγέλθηκε τη στιγμή της αιτήσεως του προκαθορισμού.

Εάν πρόκειται στην τελευταία αυτή περίπτωση για περισσότερες γεωργικές ισοτιμίες που αναγγέλθηκαν διαδοχικά, η προσαρμογή πραγματοποιείται συναρτήσει της γεωργικής ισοτιμίας που αναγγέλθηκε τελευταία πριν από την αίτηση προκαθορισμού.

2. Τα ποσά των προσαρμογών που αναφέρονται στην παράγραφο 1 καθορίζονται σύμφωνα με τη διαδικασία με την οποία καθορίστηκαν τα νομισματικά εξισωτικά ποσά.

3. Κατά την έννοια του παρόντος άρθρου, νοείται ως νέα γεωργική ισοτιμία:

- η γεωργική ισοτιμία που προκύπτει από την εφαρμογή του καθεστώτος καταργήσεως που αναφέρεται στο άρθρο 6 παράγραφος 2 του κανονισμού (ΕΟΚ) αριθ. 1677/75,

- οι άλλες γεωργικές ισοτιμίες.

Θεωρείται ως δημόσια ανακοίνωση, η δημοσίευση μιας ανακοινώσεως τύπου του αρμοδίου οργανισμού για την τροποποίηση της εν λόγω γεωργικής ισοτιμίας. Η ημερομηνία δημοσιεύσεως της εν λόγω ανακοινώσεως τύπου δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων.

Μπορεί να καθοριστεί μια άλλη ημερομηνία από εκείνη της ανακοινώσεως τύπου σύμφωνα με τη διαδικασία που προβλέπεται στο άρθρο 12 του κανονισμού (ΕΟΚ) αριθ. 1677/85.»

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Ιουνίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 164 της 24. 6. 1985, σ. 6.

(2) ΕΕ αριθ. L 182 της 3. 7. 1987, σ. 1.

(3) ΕΕ αριθ. L 310 της 21. 11. 1985, σ. 22.

(4) ΕΕ αριθ. L 307 της 12. 11. 1988, σ. 28.